गांगुली समर्थकों ने शाहरुख के खिलाफ छेड़ी जंग  
गांगुली की बोली नहीं लगाने से नाराज दादा समर्थकों ने शाहरुख खान के पुतले फूंकने के बाद अब किंग खान के खिलाफ साइबर मुहिम छेड़ दी है।
इंडियन प्रीमियर लीग (आईपीएल) की नीलामी में कोलकाता नाइट राइडर्स द्वारा पूर्व भारतीय कप्तान सौरव गांगुली की बोली नहीं लगाने से नाराज दादा के समर्थकों ने इस फ्रेंचाइजी के सह मालिक शाहरुख खान के पुतले फूंकने के बाद अब किंग खान के खिलाफ साइबर मुहिम छेड़ दी है।  गांगुली के समर्थक फेसबुक, आरकुट जैसी सोशल नेटवर्किंग वेबसाइटों के जरिये दादा का अपमान करने वाले शाहरुख और उनकी फ्रेंचाइजी केकेआर का बहिष्कार करने का आह्वान कर रहे हैं।  फेसबुक पर बनाए गए नो दादा, नो आईपीएल पेज पर कहा गया है कि भारतीय टीम के सबसे सफल कप्तान सौरव गांगुली का इस कदर अपमान सहन नहीं किया जाएगा और यह सब पूर्वनियोजित है। आलम यह है कि इस पेज को अब तक 2206 लोग लाइक कर चुके हैं।  इसी पेज पर एक समर्थक शसवंत त्रिपाठी ने लिखा है, मैंने स्वदेश फिल्म में शाहरुख खान के अभिनय की काफी सराहना की थी, इसी के बाद से मैं उनका फैन हो गया था। लेकिन गांगुली की बोली नहीं लगाने पर अब मैं काफी शर्मिंदा महसूस कर रहा हूं। इसी तरह के एक अन्य पेज नो दादा, नो ईडन पर लोगों से आह्वान किया जा रहा है कि वे शाहरुख की फिल्मों, आईपीएल-चार और ईडन गार्डन मैदान पर होने वाले केकेआर के मैचों का बहिष्कार करें।